Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Белавенцев О. Е. ЦIыхубэ зэкъуэтыныгъэм и махуэм теухуа и хъуэхъу
Си ныбжьэгъу, хэкуэгъу лъапIэхэ, Кавказ Ищхъэрэм и цIыхухэ!
ЦIыхубэ зэкъуэтыныгъэм и махуэмкIэ си гуапэу сынывохъуэхъу!
Ди адэжьхэм илъэс щиплIым щIигъу япэкIэ губзыгъагъэ зэрахэлъыр, щалъхуа щIыналъэр зыми IэщIэмылъу хъумэным зэрыхущIэкъур ягъэлъэгъуащ икIи хэкур зэрыпхъуакIуэхэм къыIэщIагъэкIыжри, къэралыр къагъэщIэрэщIэжащ, ягъэбыдащ.
Хэкум и къэкIуэнум теухуауэ жэуаплыныгъэ ин зэрахьыр зэхащIыкIырти, абыхэм нэрылъагъу къащIащ лъэпкъ, дин, лIакъуэ зэщхьэщыкIыныгъэхэм нэхърэ цIыхубэм я зэкъуэтыныгъэр зэрынэхъ лъэщыр. ЗэщIыгъуу гугъуехьхэр къызэранэкIщ, лэжьыгъэми зауэми текIуэныгъэхэр къыщахьри, урысей цIыхухэм къэрал лъэщ икIи ин яухуащ.
Мы махуэхэм дэ аргуэру ди нэгу щIокI хэкур фIыуэ лъагъуныр, зи гъащIэр быдэу зэпыщIа хъуа, лъэпкъ куэду зэхэт урысей цIыхубэм я зэкъуэтыныгъэр ди къэралым и дежкIэ тегъэщIапIэ лъэщу зэрыщытыр икIи сыт хуэдэ гугъуехьхэри къызэнэкIынымкIэ ар дэIэпыкъуэгъу зэрыхъур.
Мамырыгъэм, зэныбжьэгъугъэм, зэгъунэгъуфIу щытыным, зэкъуэтыным псом хуэмыдэу Кавказ Ищхъэрэм мыхьэнэшхуэ щаIэщ. Ахэр къару мыкIуэщIыжу зэрыщытыр мыбы фIыуэ къащыгуроIуэ.
Нобэрей гуфIэгъуэ махуэм сынывохъуэхъу узыншагъэ быдэ, мамырыгъэ, фIыгъуэ, насып фиIэну, ди Хэку иным — Урысейм — и фIыгъуэм хуэунэтIауэ евгъэкIуэкI емызэшыж лэжьыгъэм ехъулIэныгъэщIэхэр къыщыфхьыну!
